钦定古今图书集成/明伦汇编/氏族典/第180卷 > 《廖用贤尚友录》 > 全师雄
## 钦定古今图书集成/明伦汇编/氏族典/第180卷 > 《廖用贤尚友录》 > 全师雄

按《十国春秋》，后蜀全师雄，成都人也。广政末，官文州
刺史。两川既为宋灭，宋帅王全斌不恤军务，昼夜酣
饮，且部曲渔夺无厌，蜀人不堪其苦。会宋太祖檄蜀
兵赴汴，诏优给廪食，全斌不即奉命，蜀兵含愤而行，
道过绵州，遂劫属邑作乱，众至十馀万，号“兴国军”，得
师雄，推以为帅。师雄乃率兵攻彭州据之，自称“兴国
大王”，分守要害，两川民争应师雄日络绎不绝。全斌
方出战，为师雄所败，退保成都。于是师雄势益张，分
扼绵、汉间，缘江置砦，为持久计。而邛、蜀等十六州及
成都属县，皆稍稍举兵应之。两川复乱，时宋乾德三
年三月也。未几，宋太祖命客省使丁德裕领兵致讨，
复以康延泽为东川七州招安使。而师雄是时方屯
新繁，刘光义、曹彬等已麾兵进击，已又走灌口。全斌
逆破其军，师雄遂走金堂病死。师雄自起兵至“走死
日，凡九月有奇”，两川复平。